Aja jooksul muutus suhtumine kassi siiski taas sallivamaks. Väga huvitavad andmed pärinevad aga Inglismaalt, kust on leitud mitmeid kuivanud kassijäänuseid, mis on dateeritud kolme-nelja viimasesse sajandisse. Osa neist on ilmselgelt seotud õnnetusjuhtumitega, kuid mõned kuivatatud kassid, kes hoiavad suus lindu või rotti, viitavad selgelt  mingile ebausule. Tegemist võib olla näiteks rottide eemalepeletamisega. Tõenäoliselt on sellised "kompositsioonid" kuivatatud enne, kui nad on asetatud kas müüri sisse või trepi alla. Ühest Dublini katedraalist näiteks leiti hiirt suus hoidev kuivatatud kass 1698. aastal paigaldatud oreli tagant. Sama katedraali lähedusest, ühe 1786. aastal ehitatud maja vaheseina alt avastati samuti kuivanud kassimuumia. Üks hilisemaid taolisi juhtumeid on teada Kesk-Rootsist, kus kass oli asetatud 1920. aastate paiku  ehitatud maja trepi alla. Ka Eestist on teada üks analoogne leid - Tartust Lossi tänava kaevandist leiti 16.-17. sajandi hoone seinanišist kuldbrokaadi tükke koos kassiluudega.